
BIROUL PERMANENT 

AL

CAMEREI DEPUTAȚILOR
Vă înaintăm, alăturat, raportul comun asupra propunerii legislative privind Programul de solidaritate socială în favoarea pensionarilor cu venituri reduse, trimis cu adresa nr. Plx.442/2016  din 10 octombrie 2016 Comisiei pentru buget, finanţe şi bănci şi Comisiei pentru muncă şi protecţie socială, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor organice.

	PREŞEDINTE,

Leonardo BADEA
	PREŞEDINTE,

Adrian SOLOMON 

RAPORT COMUN
asupra propunerii legislative privind Programul de solidaritate socială în favoarea pensionarilor cu venituri reduse
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci şi Comisia pentru muncă şi protecţie socială au fost sesizate spre dezbatere în fond  cu propunerea legislativă privind Programul de solidaritate socială în favoarea pensionarilor cu venituri reduse.
Conform prevederilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 04 octombrie 2016.

La întocmirea raportului s-a avut în vedere avizul negativ al Comisiei pentru egalitatea de şanse pentru femei şi bărbaţi, Comisiei juridice, de disciplină şi imunităţi, Comisiei pentru politică economică, reformă şi privatizare şi Comisiei pentru drepturile omului, culte şi problemele minorităţilor naţionale, avizul negativ al Consiliului Economic și Social și avizul favorabil al Consiliului Legislativ, precum și punctul de vedere negativ al Guvernului.

     Propunerea legislativă supusă dezbaterii are ca obiect de reglementare instituirea unei taxe de solidaritate socială aplicabilă operatorilor economici, persoane juridice plătitoare de impozit pe profit, cu o cifră de afaceri anuală mai mare decât echivalentul în lei al sumei de 1 milion euro. Sumele acumulate din plata taxei vor constitui o nouă sursă de venituri la bugetul asigurărilor sociale de stat și vor fi utilizate pentru creșterea tuturor pensiilor al căror nivel se situează sub salariul minim pe economie. 
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia pentru muncă şi protecţie socială şi-au desfăşurat lucrările în şedinţe separate.

Membrii Comisiei pentru muncă şi protecţie socială au examinat proiectul de Lege în şedinţa din 09 mai 2017, iar membrii Comisiei pentru buget, finanţe şi bănci în ziua de 23 mai 2017.  
La lucrările Comisiei pentru muncă şi protecţie socială şi-au înregistrat prezenţa 18 deputaţi din totalul de 21 de membri, iar la lucrările Comisiei pentru buget, finanţe şi bănci şi-au înregistrat prezenţa 22 deputaţi din totalul de 25 de membri.
La dezbaterea propunerii legislative au participat în calitate de invitați, reprezentanți ai Casei Naționale de Pensii Publice.

În urma examinării propunerii legislative şi a opiniilor exprimate, deputaţii celor două Comisii au hotărât, cu unanimitate de voturi, să supună plenului Camerei Deputaţilor un raport comun de respingere asupra propunerii legislative privind Programul de solidaritate socială în favoarea pensionarilor cu venituri reduse deoarece, aplicarea taxei de solidaritate socială numai pentru operatorii economici cu o cifră de afaceri anuală mai mare de 1 milion euro este o măsură discriminatorie. De asemenea, aplicarea prevederilor inițiativei legislative în forma prezentată ar crea o discriminare între categoriile de pensionari ale căror pensii se diferențiază prin raportarea la salariul minim pe economie, fără a fi luat în considerare principiul contributivității.
În raport cu obiectul şi conţinutul său, proiectul de Lege face parte din categoria legilor organice.
	PREŞEDINTE,
Leonardo BADEA
	PREŞEDINTE,

Adrian SOLOMON

	SECRETAR,
Marilen – Gabriel PIRTEA
	SECRETAR,

Violeta RĂDUŢ

